钦定古今图书集成/明伦汇编/官常典/第400卷 > 谢廷茝
## 钦定古今图书集成/明伦汇编/官常典/第400卷 > 谢廷茝

按《明外史》本传：“‘廷茝，字子佩，富顺人，嘉靖十一年进士。除新喻知县，征授吏科给事中。御史胡鳌言京师
优倡杂处，请敕五城诸非隶教坊两院者斥去之’。都
御史王廷相等议可。帝恶鳌言亵，谪盐城丞，夺廷相
等俸。廷茝救之，被诏切责。雷震谨身殿疏陈修省数
事，语直，帝摘疏中讹字，停其俸。十八年，偕同官曾烶”、
李逢、周珫谏帝南巡，忤旨。已，给事中戴嘉猷驰疏请
回銮，而车驾已发。帝大怒，甫还，即执嘉猷并廷茝等
下诏狱，谪廷茝云南典史。屡迁浙江佥事。以侍养归，
遂不出。隆庆元年起故官山西，俄擢河南右参议，皆
不拜。吏部高其行，请得以新秩归老，许之。万历改元，
四川巡抚曾省吾奏言：“廷茝隐居三十年，家徒四壁，
乐道著书；宜特加京秩，风励士林。”诏即家进太仆少
卿。又数年卒。